**Biroul de informare publică şi relaţii cu presa din cadrul Parchetului de pe lângă Înalta Curte de Casaţie şi Justiţie este împuternicit să aducă la cunoştinţa opiniei publice următoarele:**

Procurori ai Parchetului de pe lângă Tribunalul Buzău au dispus, prin rechizitoriu, la data de 28 februarie 2011, trimiterea în judecată, în stare de arest, a inculpatului  **GHEORGHE DĂNUŢ** sub aspectul săvârşirii infracţiunii de loviri sau vătămări cauzatoare de moarte.

Probatoriul administrat în cauză pe parcursul urmăririi penale a relevat următoarea situaţie de fapt:

La data de 18.08.2010 inculpatul Gheorghe Dănuţ, boxer profesionist, împreună cu alte două persoane s-au deplasat în municipiul Buzău pentru a aplica victimei B. Ş. ,,*o corecţie*” în urma iniţiativei acesteia de a desfăşura activităţi concurenţiale în raport cu o firmă din altă localitate.

În acest context, victima a fost aşteptată în faţa blocului şi pe fondul unor discuţii contradictorii, inculpatul Gheorghe Dănuţ, încurajat de prezenţa celorlalţi doi, a lovit victima cu pumnul în zona feţei.

Datorită intensităţii loviturii, victima s-a dezechilibrat şi a căzut cu capul de asfalt, decesul survenind în spital după două zile.

Din raportul de necropsie a rezultat că ,,*moartea victimei a fost violentă şi s-a produs prin hemoragie meningo- cerebrală, consecinţa unui traumatism cranio-cerebral*“, între leziunile traumatice suferite şi deces existând legătură de cauzalitate directă, necondiţionată.

Dosarul a fost trimis, spre competentă soluţionare, Tribunalului Buzău.